

PROJEKTS uz 06.03.2024.

vēlamais datums izskatīšanai: IKSSK 06.03.2024.

domē: 28.03.2024.

sagatavotājs un ziņotājs: Lāsma Dene

 LĒMUMS

Ādažos, Ādažu novadā

2024. gada 28. martā **Nr.**«DOKREGNUMURS»

**Par speciālās pamatizglītības programmas īstenošanu Ādažu novada**

**pašvaldības izglītības iestādēs**

Ādažu novada pašvaldības dome izskatīja 2023. gada 15. septembrī saņemtu 3 personu parakstītu iesniegumu (pašvaldības reģ. Nr. ĀNP/1-11-1/23/4869), ar lūgumu akreditēt speciālās izglītības programmu bērniem ar garīgās attīstības traucējumiem (kods – 21015811 (turpmāk – Speciālā programma)).

2023./2024. mācību gadā pašvaldības izglītības iestādēs (pamatskolas posmā) šāda programma netiek nodrošināta, tāpēc vecāki meklē izglītības iestādes blakus novados un pilsētās.

Izglītības likuma (turpmāk – Likums) 17. panta pirmajā daļā noteikts, ka pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pamatizglītību bērna dzīvesvietai tuvākajā pašvaldības izglītības iestādē.

Likuma 3. panta pirmajā daļā teikts, ka ikvienam ir tiesības uz kvalitatīvu un iekļaujošu izglītību (iekļaujoša izglītība ir process, kurā tiek nodrošinātas atbilstošas visu izglītojamo daudzveidīgās vajadzības, palielinot ikviena izglītojamā līdzdalības iespējas mācību procesā, kultūrā un dažādās kopienās un samazinot izslēgšanas iespējas no izglītības un izglītības ieguves procesa).

Likuma 29. panta pirmais punkts nosaka pašvaldībai, kā izglītības iestādes dibinātājam, pienākumu veidot iekļaujošu vidi un nodrošināt iekļaujošu pamatizglītību bērna dzīvesvietai tuvākajā pašvaldības izglītības iestādē.

Ministru kabineta 2018. gada 27. novembra noteikumu Nr. 747 “Noteikumi par valsts pamatizglītības standartu un pamatizglītības programmu paraugiem” 22.1. apakšpunkts un 15. pielikums nosaka programmu paraugu Latvijas izglītības klasifikācijā noteiktās speciālās pamatizglītības programmai skolēniem ar garīgās attīstības traucējumiem (kods 21015811).

Ministru kabineta 2019. gada 19. novembra noteikumu Nr. 556 “Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām” 1. punkts nosaka prasības, kādas jāievēro vispārējās izglītības iestādēm, lai to īstenotajās vispārējās pamatizglītības programmās uzņemtu izglītojamos ar speciālām vajadzībām.

Ministru kabineta 2023. gada 23. maija noteikumu Nr. 253 “Vispārējās un profesionālās izglītības programmu licencēšanas kārtība” 3., 4. un 5. punkts nosaka veicamās darbības licences saņemšanai.

Saskaņā ar pašvaldības rīcībā esošiem datiem (no Valsts izglītības informācijas sistēmas datu bāzes) novadā ir 17 bērni, kuriem nepieciešama speciālās izglītības programmai bērniem ar garīgās attīstības traucējumiem.

Minētās ieceres izpildei Ādažu vidusskolai un Carnikavas pamatskolai ir jāizstrādā speciālā programma, jāveic grozījumi iestāžu nolikumos un citas piekritīgas formalitātes, jāpiesaista personāls un jāiekārto atbilstošas telpas.

Minētās ieceres izpildes ietekme uz pašvaldības budžetu būs relatīvi neliela, t.i., programmas licences saņemšanas maksai un telpu pielāgošanai. Finansējums personāla atalgojumam un mācību līdzekļu iegādei tiks nodrošināts no valsts mērķdotācijas. Precizēta tāme tiks iekļauta iestāžu 2025. gada budžeta tāmju projektos.

Ņemot vērā iepriekš minēto, ir lietderīgi licencēt Speciālo programmu gan Carnikavas pamatskolā, gan arī Ādažu vidusskolā, tādējādi nodrošinot izglītības pieejamību Ādažu novadā bērniem ar īpašām vajadzībām, īstenojot iekļaujošu vidi un sniedzot individuālu un atbalstošu pieeju katram programmas ieguvējam.

Iecere atbilst Ādažu novada Attīstības programmas (2021.-2027.) vidējā termiņa prioritātēm:

* “VTP8: Pieejama un daudzpusīga izglītība“ rīcības virziens “RV8.1: Vispārējās izglītības sistēmas attīstība” uzdevumam “U8.1.1: Attīstīt jaunas izglītības programmas un projektus”;
* “VTP12: Iedzīvotāju dzīves stabilitāte un drošība“ rīcības virziens “RV12.2: Sociālās aizsardzības pieejamība un iekļaušana” uzdevumam “U12.2.2. Sekmēt atbalstu sociāli neaizsargātajām iedzīvotāju grupām”.

Iecere atbilst arī Ādažu novada izglītības ekosistēmas attīstības stratēģijas 2023.-2027. gadam vidējā termiņa mērķa “Vienlīdzība un iekļaušana” rīcības virzienam RV–6 “Iekļaujoša un pieejama izglītība novadā”*.*

Pamatojoties uz Pašvaldību likuma 4. panta pirmās daļas 4. punktu, Izglītības likuma 17. panta pirmo daļu un 29. panta pirmo punktu, kā arī Izglītības, kultūras, sporta un sociālās komitejas 06.03.2024. atzinumu, Ādažu novada pašvaldības dome

**NOLEMJ:**

1. Ādažu vidusskolas direktorei un Carnikavas pamatskolas direktoram:
	1. organizēt speciālās izglītības programmas bērniem ar garīgās attīstības traucējumiem (kods 21015811) izstrādi un, atbilstoši pieprasījumam, uzsākt tās īstenošanu no 2025. gada 1. septembra;
	2. iekļaut iestāžu 2025. gada budžeta tāmes projektā finanšu līdzekļus materiāli tehniskās bāzes papildināšanai, telpu aprīkošanai un atbilstošas kvalifikācijas personāla piesaistīšanai speciālās izglītības programmas īstenošanai.
2. Centrālās pārvaldes Izglītības un jaunatnes nodaļai pēc 1. punktā minētās programmas licencēšanas informēt skolēnu vecākus par programmas pieejamību no 2025. gada 1. septembra.
3. Centrālās pārvaldes Attīstības un projektu nodaļai papildināt Attīstības programmas (2021-2027) Rīcības plāna uzdevumu “U8.1.1: Attīstīt jaunas izglītības programmas un projektus” ar jaunu pasākumu “Ā8.1.1.6. Speciālās izglītības programmu bērniem ar garīgās attīstības traucējumiem ieviešana Ādažu novada izglītības iestādēs” (atbildīgais – Izglītības un jaunatnes nodaļa, Ādažu vidusskola, Carnikavas pamatskola; izpildes termiņš 2025.; Finanšu resursi – Pašvaldības finansējums; Iznākuma rādītāji – Veikti grozījumi Carnikavas pamatskolas un Ādažu vidusskolas nolikumos, papildinot īstenojamo programmu sarakstu ar speciālās izglītības programmu bērniem ar garīgās attīstības traucējumiem (kods 21015811)).
4. Izglītības un jaunatnes nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@ - ĀVS, CPS, IJN, FIN - @

L. Dene 26433257